## ELŐTERJESZTÉS javaslat

**A Pilisi és Dunakanyari Rendészeti Társulásról**

(Készült: a Pénzügyi, Környezetvédelmi és Kommunikációs Bizottság 2024. november 27-i és a Képviselő-testület 2024. november 28-i ülésére.)

###### Tisztelt Bizottság!

###### Tisztelt Képviselő-testület!

**Vezetői összefoglaló:**

A rendészeti feladatok önkormányzati társulási formában történő ellátása, 2023. évtől a Pilisi és Dunakanyari Rendészeti Társulás formájában Szentendre, Pilisszentlászló, Leányfalu, Dunabogdány és Visegrád településeken működik. A rendészeti társuláshoz történő csatlakozással javul a település közrendje és közbiztonsága.

**A döntés költségvetési kihatása:** A feladat ellátás közös finanszírozása a meglévő eszközök hatékonyabb kihasználását segíti.

**Részletes kifejtés:**

A helyi közbiztonság hatékonyabb, eredményesebb fenntartása szolgálja az állampolgárt és a helyi közösséget állítja a működésének középpontjába. Az önkormányzatnak meghatározó szerepe van a helyi közbiztonság megteremtésében és fenntartásában.

Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) nevesíti a helyi közügyek, valamint a helyben biztosítható közfeladatok körében ellátandó helyi önkormányzati feladatok között a közreműködést a település közbiztonságának biztosításában, ami világos feladatszabás az önkormányzat számára. A jogszabály rögzíti, hogy a települési önkormányzat a helyi közbiztonságról, vagyonának, más értékének védelméről - kényszerítő eszköz alkalmazására törvény alapján jogosult - szervezet létrehozásával is gondoskodhat.

A helyi közösségek "önigazgatásának", az önkormányzatok rendészeti szerepvállalásának alappillére az önkormányzati rendészet intézménye. Az önkormányzati rendészet rendelkezik a kényszer alkalmazásának képeségeivel (a rendőrségénél jelentősen szűkebb jogosítványokkal), feladata a helyi közrend, közbiztonság fenntartásában a bűnmegelőzésben történő aktív közreműködés a helyi közösségek igényeinek figyelembevételével, az önkormányzati vagyon megóvása, illetve a településen élők szubjektív biztonságérzetének javítása.

A település közbiztonságának és közrendjének javítása elsősorban preventív intézkedésekkel, másodsorban a folyamatos rendelkezésre állással, azaz 24 órás ügyeleti és járőr szolgálat működtetésével valósítható meg.

A közterület-felügyeleti feladatokat intézményesített önkormányzati rendészeti feladatellátás keretében hatékonyabban lehet működtetni, a hivatali munkarendtől térben és időben eltérő, speciális feladatellátás végrehajtása produktívabb önkormányzati rendészeti szerv működtetésével.

Az önkormányzati rendészeti igazgatás a közbiztonság megteremtésére, fenntartására irányuló kötelező önkormányzati feladatellátás esetén kezdeményező, szervező, koordináló, összefogó szerepet tölt be.

A Szentendrei Rendészeti Igazgatóság (a továbbiakban: SZERI) intézményként integrálja a közrend, a köztisztaság, illetve a közbiztonság, és védelmi igazgatás szakfeladatokat és erőforrásokat.

Az erőforrások tervezett és szervezett átcsoportosításával a hagyományosnál hatékonyabb feladatellátás valósul meg a közbiztonság erősítése érdekében.

A Mötv.2013. január 1-i hatálybalépésével megteremtette a törvényi kereteit annak, hogy az önkormányzati rendészet intézményesített formában létezhessen. Az Mötv. 13.§ (1) bek, 17. pontja a települési önkormányzatok részére kötelező feladatként határozza meg a közreműködést a település közbiztonságának biztosításában. A 17. §-a rögzíti, hogy az önkormányzat a helyi közbiztonságról, vagyonának, más értékének védelméről kényszerítő eszköz alkalmazására törvény alapján jogosult szervezet létrehozásával is gondoskodhat. Az Mötv. előírja az illetékes rendőrkapitánysággal kötendő kötelező együttműködési megállapodást és annak tartalmát.

Nemzeti Bűnmegelőzési Stratégia kifejti, hogy az önkormányzatoknak aktív, kezdeményező szerepet kell játszaniuk a helyi közösségek biztonságát szolgáló tervek elkészítésében és végrehajtásában. Kezdeményező szerepük van a helyi jelzőrendszerek, a legkülönbözőbb együttműködési formák szervezésében, a helyi bűnmegelőzési programok koordinálásában, végrehajtásában, valamint folyamatos értékelésében. A helyi önkormányzat ösztönzi és motiválja a helyi közösség szakmai és civil önszerveződéseit, működteti a közterület-felügyeletet.

Az önkormányzati rendészet, mint intézményesített közterület-felügyelet, modern, előremutató és eredményes válasz a Dunakanyar közbiztonsági kihívásaival szemben.

A társulási megállapodás tervezete az előterjesztés 1. melléklete.

*Kérem a Tisztelt Képviselő-testületet, hogy az előterjesztést tárgyalja meg és a határozati javaslatot fogadja el!*

**Határozati javaslat**

Szigetmonostor Község Önkormányzat Képviselő-testülete

1. a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 41. § (4) bekezdése és 87. §-a alapján az Mötv. 13. § (1) bekezdés 17. pont szerinti település közbiztonságának biztosításában való közreműködés körében az alábbi önkormányzati feladatokat a határozat melléklete szerinti társulási megállapodás (a továbbiakban: társulási megállapodás) szerint működő Pilisi és Dunakanyari Rendészeti Társulásra ruházza, mely átruházott hatáskör tovább nem ruházható:
2. a közterületek rendjének és tisztaságának védelme, valamint annak rendjét megbontó jogsértések megelőzése, megakadályozása, szankcionálása, a közterület rendjére és tisztaságára vonatkozó jogszabály által tiltott tevékenység megelőzése, megakadályozása, megszakítása, megszüntetése, illetve szankcionálása;
3. a közterületek jogszerű használatának, a közterületen folytatott engedélyhez, illetve útkezelői hozzájáruláshoz kötött tevékenység szabályszerűségének ellenőrzése;
4. közreműködés a közterület, az épített és a természeti környezet védelmében;
5. közreműködés a társadalmi bűnmegelőzési feladatok megvalósításában, a közbiztonság és a közrend védelmében;
6. közreműködés az önkormányzati vagyon védelmében;
7. közreműködés a köztisztaságra vonatkozó jogszabályok végrehajtásának ellenőrzésében;
8. közreműködés állat-egészségügyi és ebrendészeti feladatok ellátásában;
9. a mozgásában korlátozott személy parkolási igazolvány jogszerű használatának és birtoklásának az ellenőrzése;
10. felkéri a Polgármestert a társulási megállapodás megkötésére;
11. felkéri a Polgármestert, hogy a társulási megállapodás szerinti költségeket az Önkormányzat 2025. évi költségvetésébe tervezze be.